ROZHODNUTIE RADY
z 8. júla 2008,
ktorým sa ruší rozhodnutie 2005/183/ES o existencii nadmerného deficitu v Poľsku
(2008/622/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 12,
so zreteľom na odporúčanie Komisie,
keďže:
(1)
Rozhodnutím Rady 2005/183/ES (1) sa na základe odporúčania Komisie v súlade s článkom 104 ods. 6 zmluvy rozhodlo, že v Poľsku existoval nadmerný deficit. Rada poukázala na to, že celkový deficit verejných financií bol v roku 2003 na úrovni 4,1 % HDP, čo je nad úrovňou referenčnej hodnoty 3 % HDP stanovenej v Zmluve, zatiaľ čo všeobecný hrubý dlh zostal na úrovni 45,4 % HDP, čo je značne pod úrovňou referenčnej hodnoty 60 % HDP stanovenej v zmluve. V rozhodnutí Rady sa uviedlo, že údaje o deficitoch a dlhu by sa mali upraviť smerom nahor, ak sa kapitalizačné dôchodkové systémy vylúčia zo sektora verejnej správy v súlade s rozhodnutím Eurostatu o klasifikácii kapitalizačných dôchodkových systémov (2).
(2)
Dňa 5. júla 2004 v súlade s článkom 104 ods. 7 zmluvy a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (3) Rada na základe odporúčania Komisie vydala odporúčanie, ktoré bolo adresované Poľsku s cieľom odstrániť nadmerný deficit najneskôr do konca roku 2007. Odporúčanie bolo uverejnené.
(3)
Dňa 28. novembra 2006 Rada na základe odporúčania Komisie rozhodla v súlade s článkom 104 ods. 8, že opatrenia, ktoré prijali poľské orgány, boli neprimerané (4). Dňa 27. februára 2007 Rada vydala nové odporúčanie podľa článku 104 ods. 7, v ktorom potvrdila, že konečným termínom pre nápravu je rok 2007. Odporúčanie bolo uverejnené.
(4)
V súlade s článkom 104 ods. 12 zmluvy sa rozhodnutie Rady o existencii nadmerného deficitu má zrušiť, ak sa podľa názoru Rady v príslušnom členskom štáte nadmerný deficit odstráni.
(5)
V súlade s Protokolom o postupe pri nadmernom deficite, ktorý je prílohou k Zmluve, Komisia poskytne údaje na uplatňovanie postupu. V rámci uplatňovania uvedeného protokolu musia členské štáty oznamovať údaje o verejnom dlhu a o deficite verejných financií, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 4 nariadenia Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (5).
(6)
Na základe údajov, ktoré poskytla Komisia (Eurostat) v súlade s článkom 8g ods. 1 nariadenia (ES) č. 3605/93 na základe oznámenia Poľska pred 1. aprílom 2008, a na základe predpovede útvarov Komisie z jari 2008 sú oprávnené tieto závery:
-
Deficit verejných financií sa znížil z 3,8 % HDP v roku 2006 na 2,0 % HDP v roku 2007, pod referenčnú hodnotu 3 % HDP. Táto hodnota je porovnateľná s cieľovou hodnotou 3,4 % HDP stanovenou v aktualizácii konvergenčného programu z novembra 2006;
-
oveľa lepší deficit verejných financií v roku 2007 v porovnaní s cieľovou hodnotou bol podporený vyšším rastom reálneho HDP, ako sa predpokladalo v konvergenčnom programe z novembra 2006. Okrem toho v súvislosti s HDP vláda minula menej na sociálne platby (z dôvodu nedostatočnej indexácie v roku 2007), dotácie, investície a odmeňovanie zamestnancov. Celkové výdavky boli o 1,5 percentuálneho bodu nižšie, ako sa plánovalo v konvergenčnom programe z novembra 2006. Zlepšenie štrukturálneho salda (t.j. cyklicky upraveného salda bez jednorazových a iných dočasných opatrení) sa v roku 2007 odhaduje na 1,5 % HDP;
-
s nižším rastom HDP ako v roku 2007 sa podľa predpovedí z jari 2008 očakáva, že sa deficit v roku 2008 zvýši na 2,5 % HDP, ale ostane pod referenčnou hodnotou, najmä vďaka zníženiu sociálnych dávok, úľave na dani z príjmu fyzických osôb a zvýšeniu sociálnych platieb spolu s vyššími investíciami. Toto je v súlade s oficiálnym deficitom stanoveným v aktualizovanom konvergenčnom programe z marca 2008. V jarnej predpovedi sa na rok 2009 predpovedá, že deficit sa značne stabilizuje na základe nezmenenej politiky. Toto signalizuje, že sa deficit znížil pod referenčnú hodnotu 3 % HDP dôveryhodným a udržateľným spôsobom;
-
očakáva sa, že štrukturálne saldo sa v roku 2008 zníži o približne 0,25 percentuálneho bodu HDP a za predpokladu nezmenenej politiky sa zníži približne o percentuálneho bodu v roku 2009. Treba to posudzovať v súvislosti s potrebou napredovať smerom k splneniu strednodobého rozpočtového cieľa, ktorým je v prípade Poľska štrukturálny deficit vo výške 1 % HDP;
-
verejná zadlženosť klesla zo 47,6 % HDP v roku 2006 na 45,2 % v roku 2007. Podľa predpovedí z jari 2008 sa očakáva, že pomer dlhu zostane značne pod prahovou úrovňou 60 % HDP a do konca roka 2009 klesne na takmer 44 % HDP.
(7)
Podľa názoru Rady bol nadmerný deficit v Poľsku odstránený, a preto je potrebné zrušiť rozhodnutie 2005/183/ES,
PRIJALA TOTO ROZHODNUTIE:
Článok 1
Z celkového hodnotenia vyplýva, že sa nadmerný deficit v Poľsku odstránil.
Článok 2
Rozhodnutie 2005/183/ES sa týmto zrušuje.
Článok 3
Toto rozhodnutie je určené Poľskej republike.
V Bruseli 8. júla 2008